Nordjyllands Beredskab måtte søndag middag rykke ud til en mindre brand i en stuelejlighed på Lindholm Søpark i Nørresundby. Beboeren i lejligheden havde efterladt en gryde på komfuret, som der var gået ild i. - Min opfattelse var, at der var olie i gryden, siger indsatsleder ved Nordjyllands Beredskab, Nils Eltzholtz. Da brandvæsnet nåede frem, var der ikke nogen flammer, eftersom beboeren selv havde dækket gryden til med grydelåget. - Der var ikke den store opgave for os. Vi tog gryden ud og satte den på altanen. Og så luftede vi lejligheden ud for røg. Vi sikrede os også at branden ikke havde spredt sig til emhætten, siger Nils Eltzholtz. Lejligheden har ifølge indsatslederen ikke taget nævneværdig skade og er stadig beboelig, ligesom ingen personer er kommet noget til i forbindelse med branden.

Referat:
En gryde på komfuret, sandsynligvis med olie i, var årsagen til branden.